Lene Espersen (KF), 1998-12-11:
Dansk Folkeparti fremsætter her et forslag om, at der skal etableres en ordning med erhvervelse af kørekort for at drive fødevareforretning, idet Dansk Folkeparti ikke mener, at de nuværende tilstande er tilfredsstillende.
I Det Konservative Folkeparti er vi enige i, at tingene for nogles vedkommende kunne gøres bedre, og jeg vil fokusere på, at det jo er væsentligt at sikre, at der er et godt kendskab til fødevarehåndteringen i de butikker, der faktisk har med fødevarer at gøre, at der også er gode sanktionsmuligheder over for de forretninger, der bevidst udnytter systemet, og for det tredje, at man er sikker på, at der er styr på branchen, så man undgår omgåelser, der i sidste ende kan skade folkesundheden.
Vi kan derfor se, om man så må sige, et positivt element
i, at debatten bliver taget i dag, for vi mener også, at tingene kan gøres bedre.
Men vi mener ikke, at det er rigtigt at lave en slags genindførelse af næringsbrevet i form af sådan et kørekort.
Mit første argument for, at det her kørekort ikke er nødvendigt, er, at vi lige netop har vedtaget en ny fødevarelov.
Jeg er helt overbevist om, at den vil forbedre kontrollen væsentligt, og derfor mener vi, at det er værd lige at trække vejret og afvente de positive resultater af den nye lov.
Det er med andre ord måske også lidt forhastet, at Dansk Folkeparti overhovedet bringer det her på banen, for vi ved jo allerede, at den nye fødevarelov jo vil være med til at forbedre hele området.
For det andet har jeg den opfattelse, at en stor del af skylden for, at der i dag er kaotiske forhold nogle steder, er, at levnedsmiddelkontrollen ikke i tilstrækkelig grad har brugt de sanktionsmekanismer, der er til rådighed.
Jeg må sige, at jeg synes, det er grotesk, at man har hørt chefen for levnedsmiddelkontrollen i København udtale, at man overhovedet ikke vil overveje at lukke butikker, indtil forholdene er bragt i orden.
I stedet for har man valgt at optræde som mediestjerne og fyldt aviserne med alenlange lister over både de restauranter, der ingen problemer havde, og de restauranter, der havde store problemer, og dermed har man altså brugt offentliggørelsesinstrumentet, som, om man så må sige, den eneste farbare vej til at få taget hånd om det her problem.
Jeg vil endda vove den påstand, at man kan stille sig selv det spørgsmål, om LMK i København overhovedet efterlever levnedsmiddellovens paragraffer, når man ikke resolut lukker restauranter, hvor hygiejne er et ikkeeksisterende ord.
Og grunden til, at jeg er lidt skarp i forhold til levnedsmiddelkontrollen, er jo, at vi i forbindelse med fødevareloven, vi vedtog inden sommerferien, havde besøg af levnedsmiddelkontrollen i Fødevareudvalget, og der fik vi altså at vide, at man ikke havde lyst til at bruge midlertidig lukning som et instrument. Jeg mener, det er utrolig vigtigt, at man bruger den her meget skrappe sanktionsmekanisme en gang imellem.
Jeg er helt sikker på, at det, at man fratager de virksomheder, de restauranter, som har hygiejneproblemer, deres omsætning i x antal dage, virkelig er noget af det, der kan medvirke til at få bragt tingene i orden.
Jeg mener, det er utrolig vigtigt, at vi sikrer os, at det at bruge den offentlige gabestok også er noget, der bliver brugt som en streng sanktionsmekanisme og ikke noget, der bliver brugt som et generelt princip. Men under alle omstændigheder drejer det sig altså om, at loven i dag allerede giver hjemmel til, at man kan indføre meget skrappe sanktioner.
Det at lukke er ved gud en meget, meget, meget skrap sanktion.
Der er jo ingen tvivl om, at det, at vi statsliggør kontrollen, vil få en positiv effekt.
Jeg er helt sikker på, at den praksis, som man i hvert fald har kørt i København, vil ophøre, og man vil se, at butikker bliver lukket, hvis de har hygiejneproblemer.
Man kan sige, at i bund og grund er vi egentlig meget glade for, at Dansk Folkeparti i dag rejser problemstillingen, fordi vi jo egentlig også anerkender, at der er et hygiejneproblem.
Vi mener bare slet ikke, at det, der skal til, er sådan et voldsomt bureaukratisk forslag.
Vi synes egentlig, at man skal fokusere på, at levnedsmiddelkontrollen skal bruge de skrappe instrumenter, man i dag har, langt bedre.